《百字令 无题》
清代·刘雷恒

早知离别，悔当初、一笑等闲心许。自与云英成闲隔，回首玉京迷路。

箧扇凉深，机丝露湿，冉冉三秋暮。钿蝉零落，伊州一曲谁鼓。

就里多少相思，缄愁欲发，只欠归鸿度。竟夕清砧将远梦，分付月明来去。

小影熏香，新诗断带，触著添愁绪。寄声安否。此情惟感鹦鹉。

作者简介：刘雷恒，(1623一?)字震修，号易台，无锡人。元珍孙，康熙十九年(1680)吴县贡生。官常州府训导,累擢六安知州。以文行著称。间所交游者皆一时名人。著有《震修诗文稿》。与顾贞观等结成云门诗社。